CELEX: 52021DP0364
Language: bg
Date: 2021-09-14 00:00:00
Title: Решение на Европейския парламент от 14 септември 2021 г. относно искане за защита на привилегиите и имунитетите на Ги Верхофстад (2021/2030(IMM))

11.3.2022   
            
            
               BG
            
            
               Официален вестник на Европейския съюз
            
            
               C 117/188
            
         
      P9_TA(2021)0364
      Искане за защита на привилегиите и имунитетите на Ги Верхофстад
      Решение на Европейския парламент от 14 септември 2021 г. относно искане за защита на привилегиите и имунитетите на Ги Верхофстад (2021/2030(IMM))
      (2022/C 117/19)
      
         Европейският парламент,
      
                  —
               
               
                  като взе предвид искането на Ги Верхофстад от 12 март 2021 г., обявено на пленарно заседание на 24 март 2021 г., за защитата на неговите привилегии и имунитети във връзка с наказателно производство, което предстои да бъде образувано от Окръжната прокуратура на Републиката на Съда в Тренто (Италия),
               
            
                  —
               
               
                  като изслуша Ги Верхофстад съгласно член 9, параграф 6 от своя Правилник за дейността,
               
            
                  —
               
               
                  като взе предвид членове 8 и 9 от Протокол № 7 за привилегиите и имунитетите на Европейския съюз, както и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,
               
            
                  —
               
               
                  като взе предвид решенията на Съда на Европейския съюз от 21 октомври 2008 г., 19 март 2010 г., 6 септември 2011 г., 17 януари 2013 г. и 19 декември 2019 г. (1),
               
            
                  —
               
               
                  като взе предвид член 5, параграф 2 и членове 7 и 9 от своя Правилник за дейността,
               
            
                  —
               
               
                  като взе предвид доклада на комисията по правни въпроси (A9-0238/2021),
               
            
                  А.
               
               
                  като има предвид, че Ги Верхофстад, член на Европейския парламент, е поискал защитата на парламентарния му имунитет във връзка с наказателно производство, което предстои да бъде образувано срещу него от Окръжната прокуратура на Републиката на Съда в Тренто (Италия) във връзка с предполагаема клевета, разпространена чрез социална мрежа; като има предвид, че Окръжната прокуратура на Републиката на Съда в Тренто приключи предварителното разследване по случая на 22 декември 2020 г.;
               
            
                  Б.
               
               
                  като има предвид, че на 13 февруари 2020 г. Ги Верхофстад публикува в своя профил в Twitter следния туит: „Срещу Матео Салвини е повдигнато обвинение в незаконно задържане на мигранти в морето, след като те са били спасени от Грегорети. Браво, Италия! Справедливостта трябва да възтържествува. Да се надяваме същото да се случи и с масовата корупция с руските петролни подкупи!“
                  
               
            
                  В.
               
               
                  като има предвид, че се твърди, че чрез тези коментари Ги Верхофстад е оклеветил члена на италианския парламент, съгласно определението в член 595, алинеи 1 и 3 от Наказателния кодекс на Италия;
               
            
                  Г.
               
               
                  като има предвид, че член 8 от Протокол № 7 за привилегиите и имунитетите на Европейския съюз, гласи, че членовете на Европейския парламент не могат да бъдат подлагани на претърсване, задържане или съдебно производство във връзка с изразените от тях мнения или подадените от тях гласове при изпълнението на задълженията им;
               
            
                  Д.
               
               
                  като има предвид, че Парламентът разполага с широко право на преценка по отношение на насоката, която възнамерява да даде на решение по искане на член на ЕП за защита на имунитета (2);
               
            
                  Е.
               
               
                  като има предвид, че съгласно член 5 от Правилника за дейността, при упражняването на правомощията си във връзка с привилегиите и имунитетите Парламентът се стреми да запази неприкосновеността си на демократична законодателна асамблея и да осигури независимостта на своите членове при изпълнението на техните задължения;
               
            
                  Ж.
               
               
                  като има предвид, че изявление, направено от член на ЕП извън Европейския парламент, може да представлява мнение, изразено при изпълнението на неговите задължения по смисъла на член 8 от Протокола, когато то съдържа субективна оценка, имаща пряка и очевидна връзка с изпълнението на неговите задължения в Европейския парламент; като има предвид, че дали случаят е такъв или не трябва да се определя от естеството и съдържанието на изявлението, а не от мястото, където то е направено;
               
            
                  З.
               
               
                  като има предвид, че специфичният характер, но също така и съдържанието на изявлението, следва също така да бъдат оценени в светлината на неговия контекст и на съответната роля и функция, в която членът на ЕП го е направил;
               
            
                  И.
               
               
                  като има предвид, че е очевидно, че изявленията на Ги Верхофстад в неговия туит са направени в качеството му на член на Европейския парламент от неговия официален профил в Twitter, който според г-н Верхофстад е запазен изключително за неговата политическа комуникация в контекста на упражняването на мандата му на член на Европейския парламент;
               
            
                  Й.
               
               
                  като има предвид, че в днешно време политическият дебат, в който членовете на Европейския парламент участват в упражняването на своя мандат, все повече се провежда и извън сградите на Парламента, включително в интернет или чрез използването на социални мрежи като Twitter;
               
            
                  К.
               
               
                  като има предвид, че това изявление беше направено в по-широкия контекст на политическия дебат, който е честа тема на обсъжданията в пленарната зала на Европейския парламент, както и в много медии;
               
            
                  Л.
               
               
                  като има предвид, че в този контекст Ги Верхофстад изрази сходни мнения в интернет както преди, така и след разглежданото изявление в Twitter, например във Фейсбук през януари 2019 г., повече от година преди изявлението в Twitter, по отношение на предполагаемите връзки на г-н Салвини с Русия (3) или когато г-н Верхофстад направи декларации няколко месеца по-късно в подобен политически контекст по време на пленарното разискване относно състоянието на Съюза на 16 септември 2020 г.;
               
            
                  М.
               
               
                  като има предвид, че в този контекст може да се прецени, че е налице пряка и очевидна връзка между разглежданото изявление и парламентарния мандат на Ги Верхофстад като член на Европейския парламент;
               
            
               
                  1.
               
               
                  решава да защити привилегиите и имунитетите на Ги Верхофстад;
               
            
               
                  2.
               
               
                  възлага на своя председател да предаде настоящото решение и доклада на своята компетентна комисия на компетентните италиански органи и на Ги Верхофстад.
               
            
         (1)  Решение на Съда от 21 октомври 2008 г., Marra/De Gregorio и Clemente, C-200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда на Европейските общности от 6 септември 2011 г., Patriciello, C 163/10, ECLI: EU:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23. решение на Съда от 19 декември 2019 г., Junqueras Vies, C-502/19, ECLI:EU:C:2019:1115.
      
         (2)  Дело T-42/06, Gollnisch/Парламент, цитирано по-горе, точка 101.
      
         (3)  Публикация във Facebook, 9 януари 2019 г.: „Г-н Салвини остана без тениска с образа на Путин днес! Вместо това — полицейска униформа. Но г-н Салвини е сключил договор с партията „Единна Русия“ на Путин и полският народ не може да му има доверие.“